AARHUS: En krigergrav fra vikingetiden dukkede tirsdag op i Aarhus på byggepladsen ved det tidligere hovebibliotek i Mølleparken.

Bygningen og området ved det tidligere hovedbibliotek, der skal laves til hostel, er lige nu en byggeplads. Det er under jordarbejdet, at vikingefundet er dukket op.

Gennem mere end 100 år har der været gisnet om, hvor vikingerne fra Aarhus gravlagde deres døde, og nu er der langt om længe fundet en grav, skriver Moesgaard Museum i en pressemeddelelse. Det er arkæologer fra Moesgaard Museum, som netop har udgravet området på byggepladsen, hvor de stødte på krigergraven fra vikingetiden.

Det er et længe ventet fund, for indtil nu har der ikke været fundet en eneste egentlig vikingetidsgrav i Aarhus. Der er kun gjort sporadiske fund, hvor der ikke har været tale om en såkaldt normal gravlægning. Arkæologerne er begejstrede.

Moesgaard Museum har hele tiden haft et vagtsomt øje mod de omfattende ombygninger af det gamle hovedbibliotek i Mølleparken i Aarhus. Særligt har man været på udkig efter den forsvundne middelalderlige sognekirke Vor Frue, der ikke må forveksles med den nuværende Vor Frue kirke, som hed Skt. Nikolai i middelalderen.

- Der er ingen tvivl om, at det er tale om en kriger fra vikingetiden gravlagt med skjold og økse. Han er fra 900-tallet. Det kan vi se på hans skjoldbule, som også er fundet. Moden på skjoldene skifter nemlig i vikingetiden - derfor kan vi tidsfæste den, siger arkæolog Mogens Høegsberg fra Moesgaard Museum.

Hvor stort er fundet på en skala fra 1-10?

- Det er en nier. Hvis det var en tier, skulle graven have været kæmpestor. Men det er vildt. Det er første gang, vi finder et egentligt lig af en vikingekriger, selv om han af uvisse grunde mangler sit hoved og lidt af kroppen, Mogens Høegsberg.

- Han er den første egentlige gravlagte, vi har fra vikingetidens Aarhus. De to andre kendte er ikke begravet på normal vis. Den ene person må være blevet myrdet og derefter kulet ned under gulvet i en værkstedshytte. Ham kan man se i Vikingemuseet under Nordea-banken ved Domkirken i Aarhus. Den anden har vi kun fundet hovedet af. Det har voldsomme og formentligt dødelige hugskader i kraniet og er på et tidspunkt, efter at det er skeletteret, kastet i en brønd i Rosensgade. Men nu har vi altså en kriger, siger Mogens Høegsberg.